钦定古今图书集成/明伦汇编/交谊典/第007卷 > 性理会通 > 《答贡士萧纂求为师书》前人
## 钦定古今图书集成/明伦汇编/交谊典/第007卷 > 性理会通 > 《答贡士萧纂求为师书》前人

十二日，宗元白：“始者负戴经籍，退迹艸庐，块守蒙陋，
坐自壅塞。不意足下曲见记忆，远辱书询，贶以高文，
开其知思，而又超仆以宗师之位，贷仆以丘山之号，
流汗伏地，不知逃匿，幸过厚也。前时获足下《灌锺城
铭》，窃用唱导于闻人，仆常赧然，羞其僭逾。今览足下
尺牍，殷勤备厚，似欲仆赞誉者，此固所愿也。详视所”
贶，旷然以喜，是何旨趣之博大，词采之蔚然乎？鼓行
于秀造之列，此其戈矛矣。举以见投，为赐甚大。俯用
忖度，不自谓宜，顾视何德而克堪哉？且又教以耘其
芜秽，甚非所宜，仆不敢闻也。其他唯命。